Coreea de Nord a început să lanseze rachete. Și Rusia ar putea fi implicată
- Bianca Ion
- 31 mai 2024, 11:01
Coreea de Nord a realizat testări de rachete pe o insulă-țintă. Liderul nord-coreean Kim Jong Un a supervizat testele de tir ale unui sistem lansator multiplu de rachete, conform fotografiilor publicate vineri de agenția oficială de presă KCNA, informează AFP.
Coreea de Nord, testări de rachete pe o insulă-țintă
În imaginile apărute, Kim Jong Un este îmbrăcat într-o jachetă de piele maro, înconjurat de generalii săi, zâmbind în fața ceea ce pare a fi lansarea simultană a 18 proiectile.
Testul a implicat "subunități foarte mari de lansatoare multiple de rachete", a raportat KCNA. Fotografiile de la aceste exerciții arată un lansator multiplu de rachete de calibru de 600 de milimetri despre care Phenianul spune că este capabil să tragă focoase nucleare.
Manevrele sunt "o ocazie de a demonstra clar consecințele cu care se vor confrunta rivalii noștri dacă ne vor provoca", potrivit KCNA. Coreea de Nord „nu va ezita să efectueze un atac preventiv invocând oricând dreptul la autoapărare”, a adăugat agenția, care a precizat că rachetele lansate „au atins cu precizie o insulă țintă aflată la 365 de kilometri distanță”.
Rusia ar putea fi implicată
Analiștii sunt îngrijorați că Phenianul își va testa armele și va crește producția înainte de a le trimite în Rusia pentru războiul din Ucraina, deși regimul a negat ferm acest lucru.
Joi, armata sud-coreeană a anunțat că a detectat lansarea a aproximativ zece rachete balistice cu rază scurtă de acțiune, numind operațiunea o „provocare”.
Vladimir Putin va efectua o vizită în Coreea de Nord
Dmitri Peskov a transmis vineri, 24 mai, că Vladimir Putin a fost invitat să viziteze țara:
„Preşedintele rus Vladimir Putin a primit o invitaţie să efectueze o vizită oficială în Coreea de Nord. Această vizită este în curs de pregătire. Vom anunţa data acestei vizite în timp util”, a transmis agenţiei ruse de presă RIA Novosti purtătorul de cuvânt al Kremlinului.
Liderul nord-coreean Kim Jong-un a vizitat Rusia în luna septembrie a anului 2023.
Occidentul și SUA susțin că Phenianul furnizează armament și muniție Rusiei pentru războiul din Ucraina.